《次韵曲水泛舟四首 其二》
宋代·苏过

谪仙来人间，风流占名城。时将琬琰句，自和钧天声。

好语一题拂，群趋耳争倾。溶溶此溪水，似契高人情。

未许五湖去，聊为一舟横。我意正浩渺，酒觞且徐行。

仍呼明月来，孤光与檐平。邈焉想尘寰，万类方营营。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。